Prof. **Dušan Trančík**, ArtD. (\* 26. november 1946, Bratislava) je slovenský režisér hraných a dokumentárnych filmov. Väčšina jeho tvorby vznikala koncom sedemdesiatych a predovšetkým v osemdesiatych rokoch minulého storočia. V súčasnosti pôsobí ako pedagóg v ateliéri filmovej a televíznej réžie na Filmovej a televíznej fakulte VŠMU.

Začiatky tvorby
---------------

Dušan Trančík začínal po maturite ako filmový amatér v rôznych pomocných profesiách ako osvetľovač alebo asistent produkcie. V roku 1964 sa prihlásil na štúdium na pražskú FAMU, kde absolvoval katedru strihovej skladby. Toto štúdium ukončil v roku 1970 absolventským filmom Fotografovanie obyvateľov domu a stredometrážnym filmom Šibenica.

Už počas štúdií na FAMU sa dostal k práci v Štúdiu krátkych filmov, kde nakrútil viacero dokumentov (napr. *Tryzna*, *Amulet*, *Vydýchnuť*…). Od roku 1976 až do zániku Koliby bol jedným z najvýznamnejších režisérov v Štúdiu hranej tvorby. V roku 1976 debutoval celovečerným hraným filmom *Koncert pre pozostalých*. Film zobrazuje konfrontáciu životných postojov rodičov a detí. Scenár k filmu napísal Tibor Vichta. O dva roky neskôr znova so scenáristom Tiborom Vichtom nakrútil jeden z jeho najznámejších filmov – *Víťaz*. V boxerskom ringu sa oproti sebe ocitnú po rokoch dvaja dávni priatelia i športoví súperi – Vinco Moravec, ekonomický námestník s usporiadaným rodinným životom, na druhej strane Vlado Valhar, opravár pneumatík bez rodinného zázemia. Oproti sebe sa ocitajú dva úplne odlišné životné princípy.

80. roky
--------

Osemdesiate roky patria k najplodnejším obdobiam Dušana Trančíka. V období osemdesiatych rokov natočil až sedem celovečerných filmov: *Fénix* (1981), *Pavilón šeliem* (1982), *Štvrtý rozmer* (1983), *Iná láska* (1985), *Víkend za milión* (1987), *Sedem jednou ranou* (1988), *Mikola a Mikolko* (1988).

### Fénix

Príbeh zo života profesionálnej športovkyne, pripravujúcej sa na olympijské hry, ktoré sú vrcholom jej kariéry. Kvôli kariére je ochotná obetovať aj dieťa, ktoré čaká – podstúpi interrupciu. Dušan Trančík v tomto filme kombinuje prvky dokumentu s poetickou štylizáciou.

### Pavilón šeliem

Proti tvrdému a surovému ošetrovateľovi šeliem v ZOO, ktorý despoticky ovláda nielen zvieratá ale aj ľudí, stojí jeho pomocník, zásadný odporca bezprávia a autoritatívneho správania. Na námete a scenári sa podieľal Ondrej Šulaj.

### Štvrtý rozmer

Príbeh o mladom učiteľovi, amatérskom astronómovi, žijúcom v malomeštiackej spoločnosti ovládanej konzumom. Scenár a námet napísal Jozef Puškáš.

### Iná láska

Príbeh medika Hradila, ktorého kvôli nelegálnemu potratu vyhodia zo školy. Medik sa vracia do dediny za ženou, ktorej potrat vykonal. Dedina predstavuje mikrovzorku celej spoločnosti – panoptikum bezútešnosti, kde sa nachádzajú len skrachovaní muži a ženy. Záverečná katarzia však chýba, kvôli zmene konca filmu.

Situácia po roku 1989
---------------------

Po rozpade Česko-Slovenska a zániku Koliby prestal byť Dušan Trančík činný v oblasti hranej filmovej tvorby. Po 1989 natočil ešte niekoľko dokumentov pre Febio, ale venoval sa hlavne iným činnostiam, ako samotná filmová tvorba. V rokoch 1994 – 1998 prednášal na filmovej škole v Zlíne. Od roku 1999 je profesorom na VŠMU v Bratislave, odbor Hraná réžia. V tomto období zastával mnoho funkcií, ako napríklad predseda a podpredseda Slovenského filmového zväzu, Asociácie slovenských filmových a televíznych režisérov a Slovenskej filmovej a televíznej akadémie. Je členom Európskej filmovej akadémie. V roku 2002 pôsobil ako generálny riaditeľ médií a audiovízie na Ministerstve kultúry Slovenskej republiky.

Charakteristika tvorby
----------------------

Vo filmoch Dušana Trančíka sa dá rozoznať jeho typický režijný rukopis. Využíva osobitú kamerovú štylizáciu (širokouhlý objektív, zrno, kontrasty), za ktorou je citeľný vplyv dokumentárnej tvorby. Skoro každý sujet v jeho filmoch je založený na princípe osudu jednotlivca v skorumpovanom prostredí. Filmy napriek tomu, že ich základom býva dobrý scenár, sú mnohokrát fragmentárne, čo môže pôsobiť rušivo. Trančík využíva mnohokrát nehercov a hovorový jazyk, aby film pôsobil čo najreálnejšie. Známa je jeho spolupráca s významnými slovenskými scenáristami ako Tibor Vichta alebo Jozef Puškáš.

Filmografia
-----------

Hrané filmy
* 2006 – *Zima kúzelníkov* (TV film)
* 1990 – *Keď hviezdy boli červené*
* 1988 – *Mikola a Mikolko*
* 1988 – *Sedem jednou ranou*
* 1987 – *Víkend za milión*
* 1985 – *Iná láska*
* 1983 – *Štvrtý rozmer*
* 1982 – *Pavilón šeliem*
* 1981 – Fénix
* 1980 – *Vesední den*
* 1979 – *Seveso* (TV film)
* 1978 – *Víťaz*
* 1976 – *Cesta domov* (TV film)
* 1976 – *Koncert pre pozostalých*
* 1975 – *Amulet*
* 1974 – *Oblaky - modriny* (TV film)
* 1973 – *Príbeh siedmich majstrov cechu*
* 1972 – *Druhý výstup na Nanga Parbat*
* 1972 – *Vrcholky stromov*
* 1971 – *Vydýchnut* (TV film)
* 1970 – *Robotník X*
* 1968 – *Fotografovanie obyvateľov domu*

Dokumentárne filmy
* 2013 – *Hodina dejepisu* (TV film)
* 2011 – *Inventura Febia: Blok zleva a V srdci Čech* (TV film)
* 2011 – *Inventura Febia: Nejšťastnější den Anny Mečiarové a Slovenské tango* (TV film)
* 2009 – *České milovanie* (TV seriál)
* 2006 – *Optimista /Winter/*
* 2002 – *21 pohledů na Prahu 21. století* (TV seriál)
* 1997 – *Hádala se duše s tělem* (TV seriál)
* 1996 – *Tisove tiene*
* 1993 – *Kurzes Gedächtnis*
* 1991 – *Dva portréty*
* 1988 – *Štestí sběratelů*
* 1969 – *Šibenica*

Referencie
----------

1. 1 2  Trančík, Dušan, 1946-. In:  *Heslár SFÚ* [online]. Bratislava: Slovenský filmový ústav, [cit. 2022-07-25]. Dostupné online.
2. ↑   *Pocta: Dušan Trančík* [online]. Bratislava: Asociácia slovenských filmových klubov, 2008-12-16, [cit. 2022-07-25]. Dostupné online.

Literatúra
----------

* MACEK V. PAŠTÉKOVÁ J. *Dejiny slovenskej kinematografie*. Martin: Osveta, 1997.
* ŠMATLÁKOVÁ R. ŠMATLÁK M. *Filmové profily.* Bratislava: SFU, 2005.
* ULMAN M. ULMAN P. *Sprievodca klubovým filmom.* Bratislava: ASFK, 2003.

Externé odkazy
--------------

* Dušan Trančík v Česko-Slovenskej filmovej databáze
* Dušan Trančík v Internet Movie Database (po anglicky)

Autoritné údaje: * abART: 75743
* GND: 1061676838
* ISNI: 0000000056755040
* NK ČR: ola2002142495
* SNK: 215903
* VIAF: 84955420